**Jegyzőkönyv**

**Nagykovácsi Nagyközség Önkormányzat**

**Képviselő-testületének rendkívüli nyílt üléséről**

**Az ülés helye: Öregiskola Közösségi Ház és Könyvtár**

 **2094 Nagykovácsi Kossuth L. utca 78.**

**Időpontja: 2017. augusztus 10. (csütörtök) 8 óra 30 perc**

**Meghívott képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő

**Meghívottak:** dr. Fegyveres-Fiskál Gábor alpolgármester, dr. Szelenczy Gabriella Budakeszi Járási Hivatal vezetője, dr. Klein Ferenc Német Nemzetiségi Önkormányzat elnöke. Oktatási, kulturális, sport, turisztikai és környezetvédelmi bizottság tagjai: Kropkó Péter, Gerlóczyné Furulyás Katalin. Pénzügyi és településfejlesztési bizottság tagjai: Horváthné Holéczy Katalin, Erdélyi Zoltán. Ügyrendi, összeférhetetlenségi, jogi és külső kapcsolatok bizottság tagjai: dr. Lovas András, dr. Borók György. Egészségügyi és szociális bizottság tagjai: Pintér Tünde, Karczewicz Ágnes. Diószeghy Tünde Öregiskola Közösségi Ház és Könyvtár vezetője, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes NATÜ Kft. ügyvezetője, Móczár Ágnes Lenvirág Bölcsőde és Védőnői Szolgálat intézményvezetője, Pintér Lajos Budakeszi Rendőrőrs parancsnoka

**Meghívottak a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, dr. Visnyay Noémi osztályvezető

**Megjelent képviselők:** Kiszelné Mohos Katalin polgármester, Bánóczi Margit képviselő, Honti Zoltán képviselő, dr. Klein Katalin képviselő, Tegzes Endre képviselő

**Megjelentek továbbá:** dr. Fegyveres-Fiskál Gábor alpolgármester, Papp István jegyző, Györgyi Zoltán főépítész, Perlaki Zoltán osztályvezető, dr. Visnyay Noémo osztályvezető, Móczár Ágnes Lenvirág Bölcsőde és Védőnői Szolgálat intézményvezetője, Szabó Orsolya Kispatak Óvoda intézményvezetője, Juhász Rita Kispatak Óvoda, Kissné Szalay Erzsébet jegyzőkönyvvezető

**Kiszelné Mohos polgármester:** Tisztelettel és szeretettel köszöntök minden kedves megjelentet. Megállapítom, hogy a Képviselő-testület 5 fővel határozatképes, köszönöm szépen, hogy a rendkívüli időpont ellenére megjelentek a képviselők. Igazoltan távol van Szemesy Barbara alpolgármester asszony, Gerely Gábor képviselő úr, dr. Szabó András képviselő úr és Fodor Attila képviselő úr. A rendkívüli ülés összehívásának indoka, hogy döntenünk kell a közétkeztetési közbeszerzési eljárás eredményéről. Mielőtt elkezdjük a testületi ülést, néhány eseményről szeretném a testület tagjait és a lakosságot tájékoztatni.

Nagykovácsi Képviselő-testülete meghívást kapott az Andódi Falunapra, illetve az Andódiak V. találkozójára. Rendkívüli, szeretetteljes vendéglátásában volt részünk Andódon, amit ezúton is köszönök. Várjuk őket viszont szeretettel a Nagykovácsi Búcsúban.

Nagykovácsi a Perbáli Búcsúba is meghívást kapott, ahol fellépésekre is volt lehetőség. A Nagykovácsi Rézpatkó néptánc együttes képviseltette magát, illetve egy gyönyörű szép népdalcsokorral Kuti Bori. Igazán büszkék lehetünk rájuk, hogy képviselték Nagykovácsit. Ott is nagyon szeretetteljes fogadtatásban volt részünk. Hasonló szeretettel várjuk őket is a közelgő búcsúnkon.

Meghívást kaptunk a nemzetközi ifjúsági Linum táborba. Ez már sok évre visszatekintő kapcsolat a németországi Linummal. Az idei évben három ország fiataljai találkoztak. Németországból Linum, Csehországból Bolatice és Magyarországról Nagykovácsi. A fiataloknak, azt gondolom, hogy ez óriási lehetőség, a közös nyelvük az angol, de szükséges használniuk ott a helyszínen a német nyelvet is. Egy olyan nyitottságot kapnak ezek a gyermekek ebben az új környezetben, amelyre a mai világban nagy szükség van. Volt már többször hasonló nemzetközi tábor, és még tervezünk is ilyet. Köszönjük itt is a fogadtatást és a vendéglátást.

Közeleg augusztus 20-a, nemzeti ünnepünk. Az ünnepség Nagykovácsiban 9 órakor kezdődik, és ekkor, az ünnepség keretében kerül átadásra a díszpolgári cím is, illetve a Nagykovácsiért Emlékéremmel kitüntetettek is itt kerülnek köszöntésre.

Még egy fontos dolog, ami a legutóbbi TAK fórumon merült fel, hogy folyamatban van a Forgalomtechnikai Tanulmányterv felülvizsgálata. Ezeken a fórumokon merült fel több olyan dolog, amivel kapcsolatosan el kell gondolkodnunk, illetve szakember kell, hogy elgondolkodjon. Például felmerült az, hogy Nagykovácsi teljes területén be kellene vezetni a 40 km-es sebességkorlátozást. De ezen kívül több minden is felmerült a közlekedéssel kapcsolatban. Elindítottuk ezt a folyamatot, és remélhetőleg a Képviselő-testület döntésével úgy fogjuk módosítani ezt a tervünket, hogy Nagykovácsiban még biztonságosabb lehessen a közlekedés.

Ezek után kezdjük el a napirendek tárgyalását. Három napirendi pontunk van. Van-e kérdés, hozzászólás ehhez? Nincs. Akkor szavazzunk a meghívóban kiküldöttek szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testületének jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**104/2017. (VIII. 10.) HATÁROZATA**

**Tárgy: A Képviselő-testület 2017. augusztus 10-én megtartott rendkívüli ülésének napirendje**

Nagykovácsi Nagyközség Önkormányzat Képviselő-testülete úgy dönt, hogy 2017. augusztus 10-i rendkívüli ülésén a következő napirendi pontokat tárgyalja.

***Nyílt ülés:***

1. **Döntés a „Közétkeztetési szolgáltatás beszerzése Nagykovácsi Nagyközség közigazgatási területén” tárgyban lefolytatott közbeszerzési eljárás eredményéről E – 90**
2. **Pilisborosjenő Budapest szennyvízelvezetési agglomerációhoz történő csatlakozása E – 88**
3. **A Nagykovácsi Településüzemeltetési Nonprofit Közhasznú Kft. felügyelő bizottsági tagjának megválasztása E – 89**

**Határidő**: azonnal

**Felelős**: Polgármester

**1. napirendi pont**

**Döntés a „Közétkeztetési szolgáltatás beszerzése Nagykovácsi Nagyközség közigazgatási területén” tárgyban lefolytatott közbeszerzési eljárás eredményéről**

**Kiszelné Mohos Katalin polgármester**: *Röviden ismertette az előterjesztést.* A bírálóbizottság tagjai között részt vett az óvoda intézményvezetője is, illetve szóban mindhárom intézmény vezetőjét megkérdeztem a korábban szolgáltatást nyújtó Elamen Zrt. munkájáról, és elégedettségüket fejezték ki. Az elmúlt hét folyamán lehetőség volt betekinteni a közbeszerzés anyagába, aki akarta ezt megtehette, a lehetőség adott volt. Kérdezem, hogy van-e kérdés, hozzászólás. Nincs. Akkor az előterjesztésben foglalt határozati javaslatot teszem fel szavazásra. Névszerinti szavazás következik. Kérem jegyző urat, hogy kezdje meg a szavazás lebonyolítását.

**Papp István jegyző**: Köszönöm. Név szerint fogom a képviselőket szólítani.

**Bánóczi Margit: igen**

**Fodor Attila:** *igazoltan távol*

**Gerely Gábor:** *igazoltan távol*

**Honti Zoltán: igen**

**Kiszelné Mohos Katalin: igen**

**dr. Klein Katalin: igen**

**dr. Szabó András:** *igazoltan távol*

**Szemesy Barbara:** *igazoltan távol*

**Tegzes Endre: igen**

**Kiszelné Mohos Katalin polgármester**: **Köszönöm. Megállapítom, hogy Nagykovácsi Nagyközség Önkormányzat Képviselő-testületének jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**105/2017. (VIII. 10.) HATÁROZATA**

**Tárgy: Döntés a „Közétkeztetési szolgáltatás beszerzése Nagykovácsi Nagyközség közigazgatási területén” tárgyban lefolytatott közbeszerzési eljárás eredményéről**

Nagykovácsi Nagyközség Önkormányzatának Képviselő-testülete úgy dönt, hogy:

1. a „**Közétkeztetési szolgáltatás beszerzése Nagykovácsi Nagyközség közigazgatási területén**” tárgyban megindított közbeszerzési eljárást **eredményesnek nyilvánítja;**
2. a Közbeszerzési Bírálóbizottság javaslata szerint a Juilenne Szolgáltató és Kereskedelmi Kft. ajánlattevő ajánlatát **érvénytelenné nyilvánítja** a Kbt. 73.§ (1) bekezdés e) pontja értelmében;
3. a Közbeszerzési Bírálóbizottság javaslata szerint az **ELAMEN Kereskedelmi és Vendéglátó Zrt. és a Sodexo Magyarország Kft.** ajánlattevő ajánlatát **érvényesnek nyilvánítja**;
4. a Közbeszerzési Bíráló Bizottság javaslata szerint, a legjobb ár-érték arányú érvényes ajánlatot tevő**ELAMEN Zrt.-t az eljárás nyerteseként hirdeti ki.**

Felhatalmazza a Polgármestert a nyertes ajánlattevővel a szerződés megkötésére.

**Határidő:** 2017. augusztus 21.

**Felelős:** polgármester

**2. napirendi pont**

**Pilisborosjenő Budapest szennyvízelvezetési agglomerációhoz történő csatlakozása**

**Kiszelné Mohos Katalin polgármester**: Átadom a szót az előadónak, dr. Visnyay Noémi osztályvezető asszonynak, hogy röviden ismertesse az előterjesztést.

**dr. Visnyay Noémi osztályvezető:** *Röviden ismertette az előterjesztést.*

**Kiszelné Mohos Katalin polgármester**: Köszönöm. Van-e kérdés, hozzászólás? Nincs. Akkor szavazzunk a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 5 tagja 5 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**106/2017. (VIII. 10.) HATÁROZATA**

Tárgy: Pilisborosjenő Budapest szennyvízelvezetési agglomerációhoz történő csatlakozása

Nagykovácsi Nagyközség Önkormányzat Képviselő-testülete úgy dönt, hogy Pilisborosjenő település vonatkozásában a Budapest központú szennyvízelvezetési agglomeráció bővítésével egyetért, és elfogadja, hogy az érintett település szennyvizét a budapesti agglomeráció szennyvízelvezető és szennyvíztisztító rendszere fogadja.

**Határidő**: folyamatos

**Felelős**: Polgármester

**3. napirendi pont**

**A Nagykovácsi Településüzemeltetési Nonprofit Közhasznú Kft. felügyelő bizottsági tagjának megválasztása**

**Kiszelné Mohos Katalin polgármester**: *Röviden ismertette az előterjesztést.* Hozzátenném, hogy az indokolja, hogy Honti Zoltánt kértem fel erre a tisztségre, mert ő már korábban a Víziközmű Kft-vel kapcsolatban látott már el hasonló feladatot. A hátra lévő néhány hónapban az a legjobb, ha egy olyan ember látja el ezt a feladatot, aki már tudja, hogy miről van szó, nem egy új embert kell betanítani.Kérdezem, hogy van-e kérdés, hozzászólás.

**Bánóczi Margit:** Nem tartom jónak, ha egy képviselőt ilyen pozícióra kérünk fel, és elvárjuk tőle, hogy ezt teljesítse is. A másik a 2020. december 31-i dátum. Honti Zoltán 2019 októberig lesz képviselő, szerintem nem szerencsés, ha egy ilyen megbízatás átnyúlik a másik ciklusba. De lehet, hogy ezt nem jól ítélem meg. Én itt voltam, amikor Holéczy Katalin bejelentette a lemondását, és úgy emlékszem, hogy felajánlotta a segítségét is ugyanakkor.

**Kiszelné Mohos Katalin polgármester**: Írásban benyújtotta a lemondását, és a törvény szerint 60 napon belül kell másik tagot választani, az új tag megválasztásáig látja el ezt a tisztséget. Ez alatt azonban nem zajlik le a végelszámolás. Egyébként annak nincs semmi akadálya, hogy képviselő legyen felügyelőbizottsági tag. Annak sincs, hogy a jelenlegi döntés áthúzódjon a következő ciklusba, hisz a testület számtalan ilyen határozatot hoz.

**Papp István jegyző:** A 2020. december 31-i dátum a mostani felügyelőbizottság regnálásának a vége. Ez egy eszmei dátum, de remélhetőleg ebben az évben, de legkésőbb a jövő év elején befejeződik ez az eljárás. A felügyelőbizottságnak egy dolga van már csak, és ez a zárómérleg elfogadása és a vagyonfelosztás. Ezt a testületet fenn kell tartani, de nem jelent folyamatos tevékenységet, hisz már a kft-nek sincs tevékenysége.

**Kiszelné Mohos Katalin polgármester:** Arra azért emlékeztetni szeretném képviselő asszonyt, hogy a korábbi testület döntése alapján volt szintén képviselőként felügyelőbizottsági tag Honti Zoltán.

**dr. Klein Katalin**: Tekintettel arra, hogy ez egy 100 %-ban önkormányzati tulajdonú kft, és a megszűnése kapcsán is többféle döntés született a testület részéről, én is szerencsésebbnek gondolnám, ha egy külsős, akár egy külső bizottsági tag lenne a felügyelőbizottság új tagja. Nem vonom kétségbe képviselőtársam hozzáállását, szándékát, de talán megnyugtatóbb lenne a testületnek, ha egy szakértő felügyelőbizottsági tagot választanánk. Mivel nem sürget a döntés, javasolnám, hogy vegyük le napirendről ezt, halasszuk el a döntést.

**Kiszelné Mohos Katalin polgármester:** Napirendről levenni már nem tudjuk, tehát döntenünk kell erről a napirendi pontról. Arra azért emlékeztetem a képviselő-testületet, hogy itt minősített szavazattöbbség szükséges. Ha azonban ez a napirend nem kerül elfogadásra, akkor ragaszkodom ahhoz, hogy konkrét neveket javasoljanak képviselőtársaim, hogy kit kérjünk fel erre a tisztségre. Csak azt gondolom, hogy erre a néhány hónapra, pusztán a végső mérleg elfogadására nem biztos, hogy szívesen elvállalják ezt a megbízatást valaki. A javaslatokat természetesen szívesen veszem és természetesen fel fogom kérni a javasolt szakembert.

**Tegzes Endre**: Kicsit nem értem most a hozzászólásokat. Én szerintem a Képviselő-testület döntött. Döntött abban, hogy ad egy évet a NATÜ-nek, döntött abban, hogy a NATÜ-t egy egészen más formátumban fogja üzemeltetni. Én már azt sem értettem, hogy Holéczi Katalin miért mondott le. Ő azt mondta, hogy nem ért egyet ezzel az átalakítással, ezért ő elvi kérdést csinált ebből, hogy lemondott. Viszont mi képviselők, szerintem, megszavaztuk azt, hogy a NATÜ-nek egy más formátumban kell működnie. Ennek a folyamatnak most már csak egy olyan adminisztratív része van hátra, amit szeretnénk minél rövidebb idő alatt befejezni. Tehát én a magam részéről biztosan támogatom a javaslatot.

**Kiszelné Mohos Katalin polgármester**: Az még egy fontos információ, hogy a Képviselő-testület döntése alapján a NATÜ intézmény már megalakult és már intézményként működik, tehát egy kiüresedett kft-ről beszélünk.

**dr. Fegyveres-Fiskál Gábor alpolgármester**: Én is azt gondolom, hogy ez csak egy formaság, itt most egy jogi megfelelési kényszer alatt van a testület azzal, hogy erre a néhány hónapra valakit választani kell. Ez senkinek sem öröm. Ha ezt Honti képviselő úr elvállalja, az jó dolog, hisz ez egy plusz feladat lesz számára. Az a véleményem, hogy ezen a napirendi ponton túl kellene lenni. A másik pedig, hogy a múltkor nem volt rá alkalom, de szeretném megköszönni a magam, de talán a testület nevében is Holéczy Katalinnak a lelkiismeretes és szakszerű munkát, amit végzett ebben a pozícióban.

**dr. Klein Katalin**: Valójában a véleményemben azt próbáltam kifejezni, hogy nyilvánvalóan mindannyian tudjuk, hogy itt nem az a döntés áll előttünk, hogy marad, vagy megy a kft., hiszen ezen a kérdésen már túl vagyunk. Én a magam részéről úgy gondolom, hogy az utolsó szakmai kontroll, ez, amiről most szó van. Ehhez gondoltam én szakértő megválasztását, hiszen a jelenlegi felügyelőbizottságban is van két pénzügyi, közgazdasági szakember, és a harmadik szakember is pénzügyi szakember volt, aki lemondott. Így is vita volt a felügyelőbizottság tagjai között emlékeim szerint, ezért nem tartom szerencsésnek, ha a Képviselő-testület tagjai közül választunk.

**Kiszelné Mohos Katalin polgármester:** A Pénzügyi bizottság két külsős tagja felügyelőbizottsági tag, tehát aki szakember, az már tagja a felügyelőbizottságnak, illetve az elnök is szakember. Emellett pedig könyvvizsgálat van egészen az utolsó pillanatig, tehát a szakmai felügyelet is biztosított. Ettől függetlenül természetesen képviselőtársaim lelkiismeretére bízom ezt a mostani döntést. Viszont mindenképpen várom a javaslatokat, amennyiben nem sikerül most új tagot választanunk.

**Bánóczi Margit**: Csatlakoznom kell Klein Katalin képviselőtársam véleményéhez, hogy nem Honti Zoltánnal szemben van kétségem és kifogásom. Továbbra is fenntartom az első hozzászólásomban elmondott véleményemet, és köszönöm alpolgármester úrnak, hogy köszönetet mondott Holéczy Katalinnak.

**Kiszelné Mohos Katalin polgármester:** Köszönöm. Van-e további kérdés, hozzászólás? Nincs. Akkor az elhangzottak ellenére szavaznunk kell a határozati javaslatról az előterjesztésben foglaltak szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 5 tagja 3 igen, 1 nem, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**107/2017. (VIII. 10.) HATÁROZATA**

**Tárgy: A Nagykovácsi Településüzemeltetési Közhasznú Nonprofit Kft Felügyelőbizottsága tagjának megválasztása**

Nagykovácsi Nagyközség Önkormányzatának Képviselő testülete úgy dönt, hogy Honti Zoltánt nem választja meg a Nagykovácsi Településüzemeltetési Közhasznú Nonprofit Kft Felügyelőbizottsága tagjának.

**Határidő:** azonnal

**Felelős:** Polgármester

**Kiszelné Mohos Katalin polgármester:** Köszönöm. Akkor tehát nem választottuk meg Honti Zoltánt. Kérem képviselőtársaimat, hogy a jelöléseiket írásban juttassák el hozzám mielőbb.

**Tegzes Endre**: Szerintem határozzunk meg egy konkrét időpontot, hogy mielőbb lebonyolíthassuk ezt a választást.

**Kiszelné Mohos Katalin polgármester:** Rendben. Azt gondolom, hogy képviselőtársaim augusztus 15-ig meg tudják tenni javaslataikat. Tehát kérem, hogy a jelöléseket augusztus 15-ig küldjék meg számomra, és a soron következő testületi ülésen fogunk erről dönteni. Köszönöm szépen. Ezzel a napirendi pontok tárgyalásának végére értünk. Van-e további kérdés? Amennyiben nincs, a Képviselő-testület nyílt ülését 8 óra 58 perckor bezárom.

K.m.f.

 Kiszelné Mohos Katalin Papp István

 polgármester jegyző